Regering, ANC kap Israel oor geweld in Jerusalem | Netwerk24
Regering, ANC kap Israel oor geweld in Jerusalem
Deur Sarel van der Walt 09 Mei 2021 17:00
Die Israelse polisie en Palestynse betogers was die naweek in botsings betrokke. Talle Palestyne is beseer. Foto: Getty Images
Die regering en die ANC het hulle in die naweek afsonderlik uitgespreek teen die optrede van die Israelse polisie teen Palestynse betogers die naweek in Jerusalem.
Vrydag is minstens 205 Palestyne en 18 Israelse polisiebeamptes beseer toe die polisie met rubberkoeëls en skokgranate op Palestynse jeugdiges geskiet wat die polisie by 'n moskee in die ou stad onder klippe gesteek het, berig Reuters.
Saterdag is nóg 80 mense beseer in konflik tussen die polisie en Palestynse betogers.
Die spanning tussen die polisie en die Palestyne het met Ramadan toegeneem te midde van al hoe groter ongelukkigheid oor die moontlike uitsetting van Palestyne uit huise op grond in Jerusalem wat Joodse setlaars sê aan hulle behoort.
Palestyne hardloop Saterdags weg nadat die Israelse polisie 'n skokgranaat afgeskiet het by die Damaskus-poort in Jerusalem. Foto: Getty Images
Die departement van internasionale betrekkinge en samewerking (Dirco) het in 'n verklaring gesê die Suid-Afrikaanse regering is diep bekommerd oor die voortgesette botsings by die Al-Aqsa-moskee "toe Israelse soldate Palestynse aanbidders aangeval het terwyl hulle by die heilige vergaderplek gebid het".
Suid-Afrika verwerp die aanvalle en die beplande uitsettings van Palestyne uit Oos-Jerusalem.
Hy waarsku Israel dat hy die internasionale reg oortree.
Op sy beurt het die ANC in 'n verklaring gesê "die aanvalle op die Palestyne is deel van 'n gekoördineerde en uitgebreide agenda deur apartheid Israel om sy onwettige besetting van Palestynse grondgebied te versterk".
Suid-Afrika se bande met Israel is een van die strydpunte by die naweek se vergadering van die ANC se nasionale uitvoerende komitee.
Die ANC-faksie wat Ace Magashule, geskorste sekretaris-generaal van die ANC, ondersteun, gebruik dit as een van die stokke waarmee hulle pres. Cyril Ramaphosa en sy faksie probeer bykom.
Hulle voer aan die regering het onder Ramaphosa se leiding nog nie behoorlike uitvoering gegee aan 'nbesluit op die ANC se nasionale konferensie in 2017 oor Israel nie.
Die ANC het by Nasrec sy onvoorwaardelike steun van die mense van Palestina toegesê.
Clashes erupted between Palestinian protesters and Israeli police outside the Old City of Jerusalem as tens of thousands of Muslim worshippers prayed at al-Aqsa Mosque on Islam's holy night of Laylat al-Qadr https://t.co/JPvjuIMuwM pic.twitter.com/ntUklppeko
Die Suid-Afrikaanse ambassadeur is in 2018 herroep en die ambassadae is afgeskaal tot 'n belangekantoor.
Ramaphosa wil hê Suid-Afrika moet 'n konstruktiewe rol speel om al die partye bymekaar te bring om 'n oplossing vir die krisis tussen die Palestyne en Israel te vind.
Hy het ook al gesê Suid-Afrika het op tegnologiese gebied baie by Israel te leer.
Israel beskou die hele Jerusalem as sy grondgebied, terwyl die Palestyne aanspraak maak op Oos-Jerusalem.